Nordea

Konsernet

Nordeas historie begynte ved sammenslåingen av svenske Nordbanken og finske Merita Bank i 1998, som sammen fikk navnet MeritaNordbanken. MeritaNorbanken kjøpte i år 2000 norske Christiania Bank og Kreditkasse og danske Unibank, og konsernet byttet senere navn til Nordea.
I tillegg til de fire landene som er nevnt ovenfor, har Nordea også virksomhet i de baltiske landene, Polen og Russland. Nordea har også utvidet sin virksomhet i Sverige med oppkjøpet av Postgirot Bank. Nordea består i Norge blant annet av Nordea Bank Abp, filial i Norge, Nordea Finans, Nordea Liv, Nordea Markets og Nordea Fondene.
Nordea har også filialer i Tyskland (Frankfurt am Main), Singapore, Storbritannia (London), Kina (Shanghai) og USA (New York) og i Belgia (Brussel), Frankrike (Cannes), Luxembourg, Spania (Fuengirola – Málaga), Sveits (Zürich) som er privatbankfilialer med hovedkontor i Luxembourg.
Casper von Koskull har vært konsernsjef siden 2015. Han etterfulgte Christian Clausen, som hadde vært i stillingen siden 2007.

Nordea i Norge

Nordea har sitt norske hovedkontor i Essendrops gate 7 i Oslo. 
2. juli 2018 ble det gjent at Nordea Norge og Gjensidige hadde inngått en avtale om at Nordea skulle kjøpe alle aksjer i Gjensidige Bank for 5,5 milliarder kroner.

Nordea Bank Abp, filial i Norge

Nordea Bank Abp, filial i Norge er en fortsettelse av Christiania Bank og Kreditkasse (ofte forkortet Kreditkassen eller K-Bank). Kreditkassen var den eldste banken i Norge, stiftet i 1848.
Administrerende direktør i Nordea Bank Abp, filial i Norge har siden 2016 vært Snorre Storset. Han sitter også i konsernledelsen.

Nordea Finans Norge AS

Nordea Finans håndterer bankens virksomhet innen forbrukslån, bil- og båtlån og andre finansieringsløsninger for næringslivet og privatpersoner. Nordea Finans er et heleiet datterselskap av Nordea Bank Abp og er en del av Nordea Finance Companies. Nordea Finans het tidligere K-finans.

Nordea Liv

Livsforsikringsselskapet Nordea Liv Norge AS er resultatet av fusjonen mellom Norske Liv og Vesta Liv. Norske Liv var Norges eldste livsforsikringsselskap, opprettet i 1844 som Den norske Livrenteforening. Norske Liv ble i 1994 kjøpt opp av Kreditkassen. Vesta Liv var eiet av danske Unibank. Vesta Liv ble opprettet etter at Vesta og Skandia skilte lag. Hovedkontoret ligger i Folke Bernadottes vei 38 i Bergen.

Nordea Markets

Nordea Markets håndterer handel med finansielle instrumenter (meglervirksomhet) i Nordea. Virksomheten omfatter handel, analyse og rådgivning i bruk av rente-, valuta-, aksje-, råvare-, egen- og fremmedkapitalprodukter, samt derivater knyttet til disse. 
Nordea Markets har ca. 2 200 ansatte inkludert Financial Risk Control og Capital Markets Services. Deres viktigste operative lokalisering er i København, Helsingfors, Oslo og Stockholm. I tillegg har de regionale kontorer i Estland, Latvia, Litauen, Polen, Russland, Singapore og USA.

Nordea Fondene

Nordea Fondene (Nordea Funds, Norwegian Branch) er Nordeas fondsselskap og er per 2009 den fjerde største kapitalforvalteren i Norge. Nordea Fondene het tidligere K Fondene AS.

Betalingstjenester

Den 20. juni 2018 ble Nordea en av Norges ter første banker (ved siden av Sbanken og Santander) som åpnet opp for kontaktløse betalinger med Apple Pay. Døgnet etter lansering fikk banken syv ganger så mange nye kunder sammenliknet med et vanlig døgn. Kontaktløs betaling gjennom Google Pay ble lansert 30. oktober 2018.